gu id en en es fy en en en en en en it en en en en nl en pt ja en en en ro gu gu de en gu gu gu gu gu gu gu gu gu gu gu gu gu gu gu gu gu gu gu en gu en gu en gu en gu en gu en en gu gu gu gu gu en en gu gu gu gu gu en en en en en en
સ્ત્રીના પ્રેમનું એક વિચિત્ર રૂપ!   - Sandesh
August 22, 2018 | 1:42 am IST
હોટેલની લોબીમાં રોગોઝિને પ્રિન્સ પર છરી વડે હુમલો કરેલો એ વાતને અઠવાડિયું પણ નહોતું વીત્યું ત્યાં પાવલોસ્કના બગીચામાં પ્રિન્સ અને રોગોઝિનની ફ્રી પાછી મુલાકાત થઈ.
મોડી રાતે બગીચાના બાંકડા પર પ્રિન્સ એકલો બેઠો હતો ત્યાં અચાનક રોગોઝિને એની બાજુમાં બેસીને સહેજ ખુન્નસભેર કહ્યું, ‘મને ખબર હતી કે તું આટલામાં ભટકી રહ્યો છે. તને શોધવામાં મને બહુ વાર ન લાગી.’
ગૂંચવાયેલો પ્રિન્સ કશુંક બોલે એ પહેલાં રોગોઝિને વાત આગળ વધારી, ‘તારો પત્ર મને મળ્યો (આગલા દિવસે પ્રિન્સે રોગોઝિનને એક પત્ર પાઠવેલો, જેમાં જૂની યારી-દોસ્તી ચાલુ રાખવાની વાતો હતી). પણ તારા એ પત્રનો કોઈ મતલબ નથી. છોડ એ બધી વાતો. અત્યારે તો મને નાસ્તિએ મોકલ્યો છે એટલે આવ્યો છું. એણે મને કહ્યું છે કે ગમે તેમ કરીને હું તને એની પાસે લઈ જાઉં. એ તને કશુંક કહેવા માટે તડપી રહી છે. એ તને આજે ને આજે મળવા માગે છે.’
‘કાલે… કાલે હું આવીશ. અત્યારે તો હું હવે ઘરે જઈ રહ્યો છું… તું પણ ચાલ મારી સાથે.’
‘હું શું કામ આવું તારા ઘરે? મારે તને જે કહેવું હતું તે મેં કહી દીધું. મારું કામ પૂરું થયું. બાય.’
પણ એની વાત સાંભળ્યા વિના પ્રિન્સ ધીમા સાદે બોલ્યો, ‘તને મારી સામે વાંધો શું છે? તને બરાબર ખબર છે કે હું તમારા બંને (રોગોઝિન-નાસ્તિ)ની વચ્ચે આડે આવવા માગતો નથી. છતાં, તને મારા પર દાઝ ચડી રહી છે. શું કામ? હું તને કહું? તને મારા પર ગુસ્સો છે કારણ કે તેં મારા પર હુમલો કર્યો. પણ રોગોઝિન, તેં મારા પર હુમલો કરેલો એ ગાંડપણની એક પળ હતી. ભૂલી જા એ બધું… તારી જગ્યાએ હું મારી જાતને મૂકીને જોઉં છું ત્યારે તારા એ રોષને હું બરાબર સમજી શકું છું. નાસ્તિને હું નહીં મળું એવું કહ્યાના થોડા જ કલાકમાં હું નાસ્તિના ઉતારે પહોંચ્યો એ જોઈને તને મારા પર દાઝ ચડે એ સ્વાભાવિક હતું, પણ હવે તો તને ખાતરી થઈ ચૂકી હશે કે તારે મારા પર શંકા કરવા જેવી નથી. હું ખરેખર તમારી વચ્ચે આડો નથી આવવાનો. તો ભૂલી જા ગઈ ગુજરી. અને ચાલ મારી સાથે, મારા ઘરે.’
‘પ્રિન્સ, તું યાર બચ્ચા જેવો છે. રમકડું જોઈએ એટલે જોઈએ જ. આ જ ઘડીએ જોઈએ. પણ તું કશું સમજતો જ નથી. તને શું એવું લાગે છે કે મને તારા પર વિશ્વાસ નથી? છે, મને તારા પર પૂરો વિશ્વાસ છે. મને ખબર છે કે તેં અગાઉ પણ મને નહોતો છેતર્યો અને ભવિષ્યમાં પણ મને ક્યારેય નહીં છેતરે. પણ તેથી શું થયું? મને તારા પર દાઝ છે તો છે જ. તું એ જ બધી વાતો કહી રહ્યો છે જે તેં પત્રમાં લખી છે. તું કહે છે કે તને એ જ રોગોઝિન યાદ છે જેણે ક્રોસની અદલાબદલી કરીને તને ભાઈ બનાવેલો. તું કહે છે કે તારા પર છરી ઉગામનાર રોગોઝિનને તું ભૂલી ચૂક્યો છે અને ઉદારતાપૂર્વક માફ કરી ચૂક્યો છે. પણ મારે તારી માફી નથી જોઈતી. તને કોણે કહ્યું કે તારા પર હુમલો કરવા બદલ મને પસ્તાવો થઈ રહ્યો છે? ના, મને પસ્તાવો નથી થઈ રહ્યો. સાચું કહું તો એ દિવસે તું મને ઘરે મળવા આવ્યો તે પહેલાં જ હું વિચારી રહ્યો હતો કે…’
‘ના, તું કશું નહોતો વિચારી રહ્યો. ત્યારે તારી બુદ્ધિ બહેર મારી ચૂકી હતી. ત્યારે તને નાસ્તિ સિવાય બીજું કશું દેખાતું નહોતું. ત્યારે જો તારું મગજ વિચારી શકતું હોત તો તેં મારા પર હુમલો ન કર્યો હોત. અને એક વાત બરાબર સમજી લે. હિંસકતાનો વિચાર ફ્ક્ત તારા મનમાં જ નહોતો. એ દિવસે આપણે તારા ઘરે મળ્યા અને મેં તારી સામે જોયું એ જ ઘડીએ મારા મનમાં પણ હિંસાની આશંકા જન્મી હતી. આપણને બંનેને બધી ખબર હતી. તેં મારી સાથે ક્રોસની અદલાબદલી કરી અને પછી તું મને તારી મધર પાસે લઈ ગયો ત્યારે પણ તારા મનમાં એવી કશી સભાન ગણતરી નહોતી કે આવું બધું કરીને તું તારી જાતને (મારા પર હુમલો કરતી) રોકી શકીશ. ના, તું અભાનપણે એ બધું કરી રહ્યો હતો અને હું પણ તારી સાથે વહી રહ્યો હતો, પરંતુ અંદરખાને આપણે બંને એકસરખું વિચારી રહ્યા હતા. પાપી આપણે બંને હતા. એ તો સારું થયું કે તેં મારા પર હુમલો કર્યો. તેં હુમલો ન કર્યો હોત તો તારા પર ખોટી શંકા કરવાનું પાપ ફ્ક્ત મારા જ માથે રહ્યું હોત. તેં મને ઉગારી લીધો. રોગોઝિન, આપણું પાપ સમાન છે. તને મારા પર હુમલો કરવા બદલ પસ્તાવો નથી થઈ રહ્યો એ સ્વાભાવિક છે. હું એકદમ ભલો-ભોળો ફ્રિશ્તો હોત તો પણ મને ધિક્કારવાનો તને અધિકાર છે, કારણ કે નાસ્તિ તને નહીં, પરંતુ મને ચાહે છે એવું તું જ્યાં સુધી માનતો રહીશ ત્યાં સુધી તને મારા પર દાઝ રહેવાની જ. એ દાઝનું કારણ ઇર્ષ્યા છે. પણ રોગોઝિન, ઇર્ષ્યા ન કર. છેલ્લા એક અઠવાડિયા દરમિયાન મેં તમારા બંને વિશે બહુ વિચાર્યું છે અને મને જે સમજાયું છે તે કંઈક એવું છે કે નાસ્તિ તને ખૂબ ચાહશે, બેફમ ચાહશે. પણ એ તને જેટલો વધારે ચાહશે એટલો એ તને વધારે હેરાન કરશે, તારી મજાક ઉડાવશે, તારું અપમાન કરશે. એ તને ધોળા દિવસે તારા દેખાડી દેશે. એટલે તો એ તારી સાથે લગ્ન કરવા તૈયાર થઈ છે. જો યાર, અમુક સ્ત્રીઓનું વ્યક્તિત્વ જ એવું હોય છે કે એ પોતાના પ્રેમીની અત્યંત આકરી કસોટી કરે, એને ખૂબ હેરાન કરે. આવામાં, તારે ફ્ક્ત તારો પ્રેમ મક્કમપણે જાળવી રાખવાનો… બસ, આટલું જ કરવાનું છે તારે. પછી ભલે એ તને હેરાન કરે, તારા પર જુલમ ગુજારે. આવું બધું કરતી વખતે એનો અંતરાત્મા એને સહેજ પણ નહીં ડંખે, કારણ કે એ એવું વિચારશે કે આ માણસને હું જેટલો વધુ હેરાન કરીશ એટલી વધુ પ્રેમવર્ષા વડે પછી ભવિષ્યમાં હું સાટું વાળી લઈશ, ભવિષ્યમાં હું પ્રેમ વડે બધું ઋણ ચૂકવી દઈશ.’
રોગોઝિન અચાનક મોટેથી હસ્યો, ‘તું આ જે બધું કહી રહ્યો છે એ હાલત તું પોતે પણ વેઠી રહ્યો છે એવું કંઈક મેં સાંભળ્યું છે… શું વાત સાચી છે?’
હા, વાત સાચી હતી. પ્રિન્સ પાવલોસ્કમાં આવ્યો ત્યારથી લિઝાવેતાની નાની દીકરી અગાલાયા તેને ખૂબ જ હેરાન કરી રહી હતી, તેની ખૂબ મજાક ઉડાવી રહી હતી, પ્રિન્સને હેરાન કરવામાં અગલાયા કશી જ કસર નહોતી છોડી રહી, પણ પ્રિન્સ આ બધું ચૂપચાપ હસતાં-હસતાં વેઠી રહ્યો હતો, કારણ કે પ્રિન્સ પોતાની જાણબહાર અગલાયાના પ્રેમમાં પડી ચૂક્યો હતો. અગલાયા-પ્રિન્સની એ ‘લવસ્ટોરી’ની ગામમાં ચર્ચા થવા લાગી હતી. રોગોઝિને એ વિશે પ્રિન્સને પૂછયું, ‘શું વાત સાચી છે?’
‘હેં? કઈ વાત? તેં શું સાંભળ્યું છે?’ પ્રિન્સ અચાનક અત્યંત ગુંચવાઈ ગયો.
‘હં… તો વાત સાચી છે. પહેલા તો મેં ફ્ક્ત સાંભળેલું, પણ હવે તો હું મારી સગ્ગી આંખે જોઈ શકું છું કે (તું અગાલાયાના પ્રેમમાં છે) એ વાત સાચી છે. તું એકદમ જુદો જ લાગી રહ્યો છે. તારી વાત કરવાની રીત પણ બદલાઈ ગઈ છે. પહેલાં તું આવી રીતે વાત નહોતો કરતો. ઊંટ ખરેખર પહાડ નીચે આવ્યો છે. સાચું કહું? આ બધી અફ્વાઓ સાંભળી હોવાને લીધે જ તને મળવાનો મને વિચાર આવ્યો. બાકી તને શું લાગે છે? હું આવી રીતે, બગીચામાં, અડધી રાતે તને મળવા આવું એવો છું? ના. નાસ્તિ તો મને ક્યારની કહી રહી હતી તું અગલાયાના પ્રેમમાં ઊંધેકાંધ પડયો છે. ઠીક છે. તારો પ્રેમ એ તારો પ્રોબ્લેમ છે. મારી સમસ્યા એ છે કે તેં નાસ્તિને ચાહવાનું બંધ કરી દીધું હોય તો પણ નાસ્તિએ તને ચાહવાનું બંધ નથી કર્યું. પ્રિન્સ, તને ખબર છે? નાસ્તિ તમને બંનેને (પ્રિન્સ-અગલાયાને) પરણાવીને જ જંપશે? પ્રિન્સ, નાસ્તિએ પ્રતિજ્ઞા લીધી છે કે તમારા લગ્ન પછી જ અમારું લગ્ન થશે. એ મને કહે છેઃ આ બાજુ પ્રિન્સ-અગલાયા પરણશે અને બીજી બાજુ આપણે પરણી જઈશું. તેની આ વાત મને નથી સમજાતી. યા તો એ તને પાગલની જેમ ચાહે છે, કે પછી… પણ એક મિનિટ, એ જો તને ચાહતી હોય તો પછી એ બીજી સ્ત્રી સાથે તારા લગ્ન કરાવવા માટે શું કામ આટલું બધું છટપટી રહી છે? મેં એને પૂછયું તો એ કહે, હું બસ, પ્રિન્સને સુખી થતો જોવા માગું છું. મતલબ કે એ તને ખૂબ ચાહે છે…’
‘જો રોગોઝિન, હું તને અત્યારે પણ કહી રહ્યો છું અને હું તને પત્રમાં પણ લખી ચૂક્યો છું કે નાસ્તિ… નાસ્તિ પાગલ થઈ ચૂકી છે.’
(દોસ્તોયેવસ્કીકૃત ‘ધ ઇડિયટ’ની શ્રેણી)
નીચે આપેલી લીંક પર ક્લિક કરીને જોડાઓ સંદેશ ન્યૂઝ સાથે.
તમે અમને ફેસબુક, ટ્વીટર, ઇન્સ્ટાગ્રામ અને યુ ટ્યુબ પર પણ લાઇક અને ફોલો કરી શકો છો.
લેટેસ્ટ ન્યૂઝ અપડેટ્સ તમારા ફોન પર સૌથી પહેલા મેળવવા માટે આજે જ ડાઉનલોડ કરો Sandeshની નવી મોબાઇલ એપ્લિકેશન
11000 ફૂટની ઊંચાઇ પર કેદારનાથના પહાડ પર થયો ચમત્કાર!, લોકો અચંબામાં
પાકિસ્તાનનાં સપોર્ટને લઇને ‘કિંગ કોહલી’એ આપી આવી પ્રતિક્રિયા, તમે પણ થઈ જશો ખુશ
ઇંગ્લેન્ડે રોક્યો ભારતનો વિજયરથ, દિલધડક મેચમાં 31 રને ‘વિરાટ બ્રિગેડ’ની હાર
જાણો…ભારતની હારથી કોને ફાયદો કોને નુકસાન? પોઇન્ટ ટેબલની આ છે તસવીર
અંબાલાલ પટેલની મોટી આગાહી, ગુજરાતમાં હવે પછી ભારેથી અતિભારે વરસાદ ક્યારે પડશે
બોલિવૂડ છોડવા પર ટ્રોલ થઈ જાયરા વસીમ, મીમ્સ શેર કરી યુઝર્સે આપ્યા રિએક્શન
બોલિવૂડની બોલ્ડ અને ગ્લેમરસ એક્ટ્રેસ રાધિકા આપ્ટે કહ્યું- હું એક જ સમયે ઘણા લોકો સાથે…
એરપોર્ટ પર દેખાયો અનન્યાનો અનોખો અંદાજ, જોઇ તમારું દિલ પણ થઇ જશે ખુશ
મેનેજરને ફીડરથી દૂધ પીવડાઇ રહી છે કેટરીના કૈફ, તસવીરો આવી સામે
યુવરાજની રિટાયરમેન્ટ પાર્ટીમાં સ્ટાર્સનો જમાવડો, નીતા અંબાણી સહિત આ લોકો પહોંચ્યા
દર્શન કરીશું મેશ્વો નદીના કિનારે વસેલ જગપ્રસિદ્ધ શામળાજી મંદિરના, Video
કુંભ રાશિએ તબિયત સાચવવી, કેવો રહેશે તમારો દિવસ જાણો, Video
Video: સલમાન ખાને આપ્યું પાણી તો વિફર્યા ‘બજરંગી ભાઈજાન’, આપી એવી પ્રતિક્રિયા કે…
હરિયાણવી ડાન્સર સપના ચૌધરીને ડાન્સમાં ટક્કર આપે છે તેની માતા, Video વાયરલ
આ વ્યક્તિના વાંજિત્રના સૂરમાં છે સુપર પાવર, શ્રીકૃષ્ણની જેમ દોડતી આવે છે ગાયો, જુઓ Video